Oficiālais Vēstnesis L 336 , 30/12/2000 Lpp. 0009 - 0013



Eiropas Parlamenta Un Padomes Regula (EK) Nr. 2888/2000 (2000. gada 18. decembris) par atļauju izsniegšanu smagajām kravas automašīnām, kas pārvietojas Šveicē EIROPAS PARLAMENTS UN EIROPAS SAVIENĪBAS PADOME, ņemot vērā Eiropas Kopienas dibināšanas līgumu un jo īpaši tā 71. pantu, ņemot vērā Komisijas priekšlikumu [1], ņemot vērā Ekonomikas un sociālo lietu komitejas atzinumu [2], apspriedušies ar Reģionu komiteju, rīkojoties saskaņā ar Līguma 251. pantā izklāstīto procedūru [3], tā kā: (1) Šveices Konfederācijas Federālā padome 2000. gada 1. novembrī ir nolēmusi no 2001. gada 1. janvāra atļaut smagajām kravas automašīnām, kas nepārsniedz 34 tonnas, kā arī tukšām kravas automašīnām un automašīnām ar vieglu kravu pārvietoties tās teritorijā un no šā paša datuma noteikt kvotas transporta līdzekļiem, kuru kopējais pilnais svars pārsniedz 34 tonnas, bet nav lielāks par 40 tonnām. Šis lēmums papildina RPLP (smagā transporta nodoklis) ieviešanu Šveices ceļu tīklā. (2) Šis lēmums ir autonoms pasākums, ko veikusi Šveices Konfederācija, un tādēļ to nevar uzskatīt par pagaidām piemērojamu Nolīgumam starp Eiropas Kopienu un Šveices Konfederāciju par kravu un pasažieru pārvadājumiem pa dzelzceļu un autoceļiem, kurš parakstīts 1999. gada 21. jūnijā. Ar Kopienu noslēgtais nolīgums prasa, lai vienlaicīgi stātos spēkā tie septiņi nolīgumi ar Šveices Konfederāciju, kas ir parakstīti tajā pašā dienā. (3) Jāievieš ilgstoši noteikumi, kas reglamentē atļauju izsniegšanu un pārvaldīšanu, darot tās Kopienai pieejamas no 2001. gada 1. janvāra. (4) Praktisku un organizatorisku apsvērumu dēļ Komisijai atļauju izsniegšana būtu jāuztic dalībvalstīm. (5) Šajā nolūkā būtu jānosaka piešķiršanas metode. Dalībvalstīm pēc tam būtu jāizdala piešķirtās atļaujas transporta uzņēmumiem, pamatojoties uz objektīviem kritērijiem. (6) Lai nodrošinātu atļauju optimālu izmantošanu, visas neizdalītās atļaujas būtu jānodod atpakaļ Komisijai, kas tas izsniegtu no jauna. (7) Atļauju piešķiršanai būtu jābalstās uz kritērijiem, kas pilnīgi ņem vērā pastāvošās kravu pārvadājumu plūsmas un patiesās transporta vajadzības Alpu reģionā. (8) Var rasties vajadzība pārskatīt atļauju piešķiršanu, balstoties uz patiesajām transporta plūsmām, ņemot vērā III pielikumā aprakstītās metodes attiecīgos punktus. Komisijai, veicot šādu pārskatīšanu, būtu jāsaņem komitejas palīdzība. (9) Šīs regulas īstenošanai vajadzīgie pasākumi būtu jāpieņem saskaņā ar Padomes 1999. gada 28. jūnija Lēmumu 1999/468/EK, ar ko nosaka Komisijai piešķirto izpildu pilnvaru īstenošanas kārtību [4], IR PIEŅĒMUŠI ŠO REGULU. 1. pants Šajā regulā ietverti noteikumi, lai izdalītu tās Kopienai piešķirtās Šveices atļaujas, kas ļauj smagajām kravas automašīnām, kuru svars nepārsniedz 34 tonnas, kā arī tukšām kravas automašīnām un automašīnām ar vieglu kravu pārvietoties tās teritorijā no 2001. gada 1. janvāra, no šā paša datuma nosaka kvotas transporta līdzekļiem, kuru kopējais pilnais svars pārsniedz 34 tonnas, bet nav lielāks par 40 tonnām, un ievieš RPLP (smagā transporta nodoklis) Šveices ceļu tīklā. 2. pants Šajā regulā: 1) "pilnā svara" atļauja ir atļauja pārvietoties Šveices teritorijā, kas piešķirta kravas automašīnām, kuru kopējais pilnais svars pārsniedz 34 tonnas, bet nav lielāks par 40 tonnām; 2) "tukšā" atļauja ir atļauja pārvietoties Šveices teritorijā, kas piešķirta kravas automašīnām, kuras ir tukšas vai pārvadā vieglas kravas. 3. pants 1. Komisija piešķir atļaujas saskaņā ar 2., 3. un 4. punktu. 2. "Pilnā svara" atļaujas izsniedz saskaņā ar I pielikumu. 3. "Tukšās" atļaujas izsniedz saskaņā ar II pielikumu. 4. Katra gada atļaujas izsniedz līdz iepriekšējā gada 15. augustam. 4. pants Dalībvalstis izdala atļaujas uzņēmumiem, kas reģistrēti to teritorijās, saskaņā ar objektīviem un nediskriminējošiem kritērijiem. 5. pants Līdz katra gada 15. septembrim dalībvalstis nosūta Komisijai tās atļaujas, kas nav izdalītas uzņēmumiem. Komisija piešķir šīs atļaujas vienai vai vairākām dalībvalstīm saskaņā ar 7. pantā noteikto kārtību, lai nodrošinātu atļauju optimālu izmantošanu. 6. pants Komisija sniedz priekšlikumus par korekcijām, balstoties uz faktisko transporta plūsmu 2001. gadā un ņemot vērā kritērijus, kas attiecas uz divpusējiem transporta pārvadājumiem un tranzīta pārvadājumiem. Ja piešķīrums pēc pārrēķināšanas kādai dalībvalstij rada ievērojamas atšķirības no tā, kas paredzēts I un II pielikumā, jebkuri grozījumi I un II pielikuma pielāgošanai jāpieņem saskaņā ar 7. pantā noteikto kārtību. 7. pants 1. Komisijai palīdz komiteja. 2. Ja izdarīta atsauce uz šo pantu, piemēro Lēmuma 1999/468/EK 5. un 7. pantu, ņemot vērā šā lēmuma 8. panta noteikumus. Lēmuma 1999/468/EK 5. panta 6. punktā noteiktais termiņš ir trīs mēneši. 3. Komiteja pieņem savu reglamentu. 8. pants Šī regula stājas spēkā dienā, kad to publicē Eiropas Kopienu Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, 2000. gada 18. decembrī Eiropas Parlamenta vārdā — priekšsēdētāja N. Fontaine Padomes vārdā — priekšsēdētāja D. Voynet [1] OV C 114, 27.4.1999., 4. lpp. un OV C 248 E, 29.8.2000., 108. lpp. [2] OV C 329, 17.11.1999., 1. lpp. [3] Eiropas Parlamenta 1999. gada 15. decembra Atzinums (OV C 296, 18.10.2000., 108. lpp.), Padomes 2000. gada 8. decembra Kopējā nostāja (vēl nav publicēts Oficiālajā Vēstnesī), un Eiropas Parlamenta 2000. gada 14. decembra Lēmums (vēl nav publicēts Oficiālajā Vēstnesī). [4] OV L 184, 17.7.1999., 23. lpp. -------------------------------------------------- I PIELIKUMS Piešķirto "Pilnā svara" atļauju apjoms Komisija piešķir dalībvalstīm "pilnā svara" atļaujas šādi: Dalībvalsts | % | Beļģija | 6,9 | Dānija | 1,4 | Vācija | 25 | Grieķija | 0,9 | Spānija | 2 | Francija | 15 | Īrija | 0,85 | Itālija | 24 | Luksemburga | 1,45 | Nīderlande | 8,9 | Austrija | 8 | Portugāle | 0,7 | Somija | 0,8 | Zviedrija | 0,75 | Apvienotā Karaliste | 3,35 | Kopā: | 100 % | Kopējais piešķirto atļauju skaits 2001. un 2002. gadā sasniegs 300000 un 2003. un 2004. gadā - 400000. -------------------------------------------------- II PIELIKUMS Piešķirto "Tukšo" atļauju apjoms Komisija piešķir dalībvalstīm "tukšās" atļaujas šādi: Katru gadu pieejamo "tukšo" atļauju skaits Dalībvalsts | 2001. - 2004. | Beļģija | 14067 | Dānija | 1310 | Vācija | 50612 | Grieķija | 5285 | Spānija | 1500 | Francija | 16126 | Īrija | 220 | Itālija | 93012 | Luksemburga | 3130 | Nīderlande | 21517 | Austrija | 2183 | Portugāle | 192 | Somija | 867 | Zviedrija | 381 | Apvienotā Karaliste | 9598 | Kopā: | 220000 | -------------------------------------------------- III PIELIKUMS Atļauju piešķiršanas metodoloģija Šīs regulas I un II pielikumā noteikto atļauju piešķiršana notiek pēc šādas metodoloģijas: "Pilnā svara" atļaujas Sākumā katra dalībvalsts saņem 1500 atļauju. Atlikušās atļaujas pēc tam piešķir vienādās daļās, balstoties uz kritērijiem, kas attiecas uz divpusējiem pārvadājumiem un tranzīta pārvadājumiem. Šo rezultātu nedaudz koriģē, ņemot vērā atsevišķu dalībvalstu īpašo ģeogrāfisko stāvokli. Divpusējie pārvadājumi Piešķiršana notiek atbilstīgi katras dalībvalsts daļai divpusējos pārvadājumos uz Šveici un no tās. Tranzīta pārvadājumi Piešķiršana notiek atbilstīgi attiecīgajā dalībvalstī reģistrēto smago kravas automašīnu kopējās novirzes daļai kilometros, ko rada pašreizējie svara ierobežojumi Šveicē, veicot pārvadājumus pa Alpu ceļiem no ziemeļiem uz dienvidiem un no dienvidiem uz ziemeļiem. Nobraukuma novirzi aprēķina kā starpību starp faktisko attālumu, kas veikts braucienā pa Alpiem, un īsāko attālumu cauri Šveicei. Nobraukumu cauri Šveicei koriģē, pieskaitot 60 kilometrus, lai ņemtu vērā kavēšanos pie robežas un kustības apstākļus uz ceļa. Ja šīm dalībvalstīm ar iepriekšminēto metodi ir aprēķināts mazāk par 200 atļaujām, tad piešķir 200 atļaujas. "Tukšās" atļaujas "Tukšās" atļaujas piešķir atbilstīgi to kravas automašīnu daļai, kuru pilnā masa ir no 7,5 līdz 28 tonnām, un kas dalībvalstī reģistrētas tranzīta pārvadājumiem cauri Šveicei. --------------------------------------------------